Chinook Lamers

Karrière

Lamers og familien hennes kom til Fåvang i Oppland i 2006, og 1. mai 2013 ble hun døpt i Sør-Fron kirke. I 2013 meldte hun seg på UKM, og hun kom videre fra fylkesfinalen i Oppland, men ble syk før hun kunne opptre i landsfinalen. I fylkesfinalen sang hun Tracy Chapmans «Baby Can I Hold You». Hun har også deltatt på TV 2-programmet Norske talenter, men hennes opptreden ble aldri vist på TV. Hun går musikklinja på Gjøvik videregående skole i Oppland, men hadde egentlig tenkt å gå på skole i Vinstra. «Etter å undersøkt litt fant jeg ut at Gjøvik passet bedre for meg. Det er mer fokus på klassisk og folkemusikk på Vinstra, og det er ikke noe for meg.»

Tid på Idol (2014)

Mens hun var på Idol ble hun sammenlignet med vokalisten Susanne Sundfør av musikkjournalist Morten Ståle Nilsen da hun spilte Sundførs «Oblivion» under den 6. finalesendingen. «Susanne Sundførs vokale fotspor er mildt sagt store,» skrev han. «Men Lamers har noe av den samme klangen, med en ekstra soulkvalitet ved seg. Stemmen høres liksom halvveis slukt ut, som om den kommer fra bak i halsen. Særpreg.» Nilsen skrev i tillegg at Lamers er den som har utviklet seg mest i løpet av Idol, og Dagbladets Torgrim Øyre har sagt at dette kan gjøre at hun vinner konkurransen. Hun ble opprinnelig utstemt i denne finalerunden som 5.-plass, men dommerne sendte henne videre med en ny regel de hadde innført for den sesongen etter at Idol-deltager Astrid Smeplass røk ut på samme plass året før. Dette var første gangen noe lignende hadde skjedd på norsk fjernsyn.
21. november 2014 ble Lamers' «Go Home» utgitt i forbindelse med den sjette finalesendingen. I forkant av sendingen ble sangen anmeldt av Øyre fra Dagbladet, som ga den terningkast fem. «[Sangen] er en overraskende smittsom sak som tasser barbeint rundt i et åpent elektronika-landskap som sender tankene til både Emilie Nicolas og Susanne Sundfør.» Etter opptredenen på Chateau Neuf ble hun imidlertid gitt terningkast fire, fordi hun, ifølge journalisten, ikke var like stødig live foran publikum. Lamers har sagt at hun hadde ekstra mye nerver i forkant av sendingen fordi hun ble reddet uken før, og dermed følte på mye press. En tilhørende musikkvideo ble utgitt på YouTube av Sony Music Entertainment Norway AS, og kort tid etter opptredenen hennes toppet «Go Home» iTunes-lista.
Under finalesendingen 28. november sang Lamers britiske Birdys versjon av «Skinny Love», opprinnelig sunget av Bon Iver. Fremførelsen møtte rosende omtale i både VG og Dagbladet, og sistnevnte ga henne terningkast seks og skrev at hun sang «uendelig vakkert fra start til slutt og [at] hun har en stemme man kunne bruke en hel kveld på, noe hun virkelig understreker når hun leker seg inn over mållinjen». Den andre sangen hun fremførte, Tove Los «Habits (Stay High)», møtte også god kritikk blant anmelderne, og sammenlagt fikk hun de beste karakterene den kvelden. Chinook Lamers kom til slutt på en 3.-plass under Idol 2014, og sang auditionlåta «I See Fire» av Ed Sheeran og «Dark Horse» av Katy Perry i sin siste finalesending, som begge møtte lunkne kritikker blant anmelderne.

Musikkutgivelser på egen hånd (2015–d.d.)

4. august 2015 utga Johan Corminboeuf en musikkvideo med Lamers hvor hun covret Kygos «Firestone». Innspillingen foregikk i Sveits med Lamers' kamerat Johan Corminboeuf. 16. oktober 2015 kom den første singelen hennes ut, «Dancing in Flames». Lamers har også spilt inn en musikkvideo til filmen, som ble utgitt 13. november.